N1 steeds gesluit ná polisie, stakers bots | Nuus24
De Doorns – Die N1-snelweg by De Doorns was teen Woensdagmiddag steeds gesluit ná gewelddadige botsings tussen stakende plaaswerkers en die polisie.Betogers het die pad met klippe versper en ook klippe na die polisie gegooi, wat rubberkoeëls gebruik het om hulle uitmekaar te jaag.Die hoofpad wat van die N1 na die dorp lei was met rubberkoeël-houers besaai.Die betoging het deel gevorm van die eerste dag van die plaaswerkers se hernieude staking.Minstens 50 mense is in hegtenis geneem toe stakings in die Wes-Kaap gewelddadig geraak het.Lt.kol. André Traut sê die onlustepolisie is ontbied om die situasie in De Doorns te monitor.Hy sê “min of meer” 50 mense is vasgetrek sedert die stakings vroegoggend begin het.Betogers het motors vroeër met klippe bestook, waarna die paaie afgesper is. Wes-Kaapse plaaswerkers het laat verlede jaar begin staak, en geëis dat hul lone van R69 na R150 per dag verhoog word. Werkers het ook op 'n beter grondhervormingsprogram aangedring.Die hoogste aanbod wat boere sedertdien gemaak het, is R80.– Volg Nuus24 op Twitter.